হামিদ মীর জোরালো ভাষায় লিখেছেন, মুসলিম উম্মাহর সঙ্কট ও করণীয় সম্পর্কে। যে মহলটি আলেমসমাজকে মৌলবাদী সাম্প্রদায়িক মনে করে তাদের সমালোচনা করে তৃপ্তি পায়, তাদের ঘনিষ্ঠজন হয়েও হামিদ মীর কিছু নিরেট সত্য কথা না বলে পারেননি। তিনি লিখেছেন, আমার আফসোস হয় এ ব্যাপারে প্রেসিডেন্ট ওমাবা ও তার প্রশাসনের প্রতিক্রিয়া নিছক লোক দেখানো। এই চলচ্চিত্রকে আমেরিকার প্রশাসনবিরোধী হিসেবে অভিহিত করাই যথেষ্ট নয়। তার সাথে স্বীকার করতে হবে, দেশটিকে মুসলিমবিরোধী ষড়যন্ত্রের কেন্দ্র রূপে অপব্যবহারের প্রয়াস পাচ্ছে কতিপয় খ্রিষ্টান ও ইহুদি সন্ত্রাসী। এরা তথাকথিত সন্ত্রাসবাদী আল কায়দা তালেবান হাক্কানি নেটওয়ার্কের চেয়েও ভয়ঙ্কর। হামিদ মীরের দুঃখ, মুসলিম বিশ্বের কোনো শাসকের এই অনুভূতি ও উদ্যম নেই, নবী (সা)-এর অবমাননাকারীদের নির্মূল করে দেবে। তিনি বলেন, পাকিস্তানের মাদরাসাগুলোর বিরুদ্ধে আমেরিকা অভিযোগ করে থাকে। অথচ মাদরাসা ছাত্ররা কখনো খ্রিস্টান বা ইহুদি ধর্মের অবমাননার কথা চিন্তাও করে না। অপর দিকে বাসেলি ইসলাম ও এর নবী (সা)-এর অবমাননা করেছেন। আজ আমরা সালাউদ্দিন আইউবি হওয়ার সাহস দেখাতে পারি না। আমাদের পরমাণু শক্তি আছে, ঈমানি শক্তি নেই। আমরা পরস্পরকে মারছি ও মরছি। আসুন, আমাদের সবার শত্রুর বিরুদ্ধে আমরা এক হই। পাশ্চাত্যের ইসলামবিদ্বেষী ও ইহুদিবাদী চক্রের সুদূরপ্রসারী ষড়যন্ত্রের অংশ হিসেবে একের পর এক চলচ্চিত্র নির্মাণ, কার্টুন প্রকাশ, গ্রন্থরচনা ইত্যাদি চলছেই। ইনোসেন্স অব মুসলিম এর কারণে যখন মুসলিমবিশ্ব ছাড়িয়ে গেছে প্রতিবাদী মানুষের উত্তাল বিক্ষোভ, তখন জানা গেল আরো কিছু তথ্য। তা হচ্ছে যুক্তরাষ্ট্র ও নেদারল্যান্ডে দু’টি চলচ্চিত্রের কাজ চলছে যার লক্ষ্য মুসলমানদের ঐক্য বিনষ্ট করা। একজন শিয়া-সুন্নি ইস্যুর মতো বস্তাপচা মালমসলা ব্যবহার করা হয়েছে। ছবি দু’টির একটি বিশেষ করে ইরানকে টার্গেট করে। এতে ইরানি ও আরবদের মাঝে বংশীয় বিরোধ উসকে দেয়ার অপপ্রয়াস বিদ্যমান। আরেকটি ছবিতে দেখানো হবে, সিরিয়ায় শিয়া-সুন্নি হিসেবে মুসলমানেরা বিভক্ত। বুঝতে অসুবিধা হয় না, ইসরাইল-আমেরিকার জঘন্য রাজনৈতিক লক্ষ্যে এই ধর্মীয় বিষয়ের অপব্যবহার করা হচ্ছে।